סעיף 10 לחוק יסוד: הכנסת וסעיף 136 לחוק הבחירות לכנסת [נוסח משולב], התשכ"ט-1969, אשר מסדירים את נושא השבתון ביום הבחירות והתשלום בגינו, אינם מסדירים את ענין התשלום שיינתן לעובד שהועסק בפועל ביום הבחירות.
1. עובדים, העובדים בסוגי שירותים ציבוריים, אשר ועדת הבחירות המרכזית לכנסת קבעה כי יפעלו כסדרם ביום הבחירות (*).
2. עובדים, שנתבקשו ע"י מעסיקיהם לעבוד ביום הבחירות לכנסת והסכימו, למרות שאינם משתייכים לסוגי השירותים הציבוריים שקבעה ועדת הבחירות.
הממונה הוסיף כי בעקבות נוהג שהשתרש בין הארגונים (הסתדרות ומעסיקים) וכן ההוראות לעניין זה הקבועות בתקשי"ר לגבי עובדי המדינה, ופרשנות שניתנה בזמנו ע"י יו"ר ועדת הבחירות המרכזית לכנסת, המעסיקים משלמים שכר בשיעור 200% או לחילופין שכר רגיל ובנוסף שעות חופשה חלף שעות העבודה בפועל ביום הבחירות.
הממונה ציין כי נוהג זה חל גם לגבי הקבוצה השניה, אם כי במקרה זה יכול ויסכימו העובד והמעסיק על שכר גבוה יותר.
עוד הוסיף הממונה כי אין הגדרה לגבי מועד השבתון ואולם בחוק הבחירות נקבעו שעות ההצבעה ולכן ניתן לומר כי זמן השבתון הוא זמן ההצבעה (מ- 07:00 עד 22:00).
שירותי תחבורה, חניונים ותחנות דלק, בתי אוכל ומסעדות, בתי קפה וקיוסקים, בתי מלון ופנסיונים, מפעלי חרושת וחקלאות שתהליכי הייצור בהם מתנהלים ברציפות, שירותי התקשורת, מפעלי מים וחשמל, אספקת דלק והעברתו, תיאטרונים, בתי קולנוע ובתי שעשועים אחרים, עיתונות, רדיו וטלוויזיה, אפיית לחם וייצור מוצרי חלב, כוחות הביטחון ושירותי ההצלה למיניהם, שירותי קבורה. הובלת לחם, פירות, ירקות, ותוצרת חלב - ביום הבחירות עד השעה 11:00 לפני הצהריים. חנויות לממכר מזון בין השעות 06:00 בבוקר עד 12:00 בצהריים (עד 6 שעות). שירותים הפועלים בימי שבת וחג במתכונת מיוחדת, יפעלו באותה מתכונתביום הבחירות. בכל השירותים שפורטו לעיל תינתן לעובדים אפשרות להצביע.